text: Se de vilde billeder: Flokkevis af storke reddet fra kulden
  26 marts 2018 kl. 15.04
  Søndag landede et storkepar i reden ved Skovlund, så det tyder på, at storkene er på vej. Men det har ikke været nogen nem tur. På Balkan er flere storke døde af kulde. 
  
  Storkene er forsinket, men dog på vej.
  Jess Frederiksen, formand for storkene.dk, håber, at storkeparret Annika og Tommy kommer hjem til reden i Smedager midt i april.
  Men turen fra Afrika har ikke været let. På Balkan har storkene skulle trodse en bindende kulde og masser af sne, og det er ikke alle storke, der har klaret det. Det hårde vejr har kostet flere storke livet.
  Flere forfrosne og udmattede storke er blevet reddet og indkvarteret midlertidig i private stuer, skriver Jess Frederiksen til TV SYD.
  I toppen af artiklen kan du se billederne af storkene, mens de vandrer rundt i husene og får varmen.
  - De er faktisk supergode og meget specielle. Det er ikke hver dag, at man bare kan samle en stork op og sætte ind i stuen. Det siger noget om, hvor forfrosne og afkræftede de stakkels kræ har været, skriver Jess Frederiksen.
  Han fortæller, at varmen er kommet tilbage til Balkan, og at vejret nu er lunt. Derfor er trækket kun lidt forsinket. 
  Se de mange storke blive fodret i videoen herunder.
  .
  
  